Dilo tša go swana le tše di ile tša direga toropong ya Kyustendil, moo lekgotla la toropo le lona le ilego la itirela melao ya lona yeo e thibelago tokologo ya bodumedi gomme la laela maphodisa gore a kgonthišetše gore molao woo o fetotšwego o a šoma. Kgoro ya Tsheko ya Kyustendil e ile ya phumola melato ya bosenyi ya Dihlatse tša Jehofa yeo di bego di pharilwe ka yona ka ge go thwe di dira mediro e sego molaong ya bodumedi le go laela gore di se sa lefa difaene tša go fihla go di-leva tše 800, e lego R5 683, gomme go e nngwe ya diphetho tša yona ya hlalosa gore: “Motho yo a beilwego molato, o latofatšwa ka go dira modiro woo ge e le gabotse o bontšhago gore o na le tokologo ya bodumedi yeo go ya ka Molaotheo le go ya ka Melao ya Bodumedi a swanetšego go e hwetša.” Ka di-24 tša June 2016, yona kgoro yeo ya tsheko e ile ya dumelelana le molato wo o butšwego ke Dihlatse tša Jehofa gomme ya ntšha kahlolo ya gore melao yeo e fetošitšwego ga e dumelelane le molaotheo wa naga. * Lekgotla la Toropo ya Kyustendil le ile la dira boipiletšo Kgorong ya Tsheko e Phagamego mabapi le phetho yeo e dirilwego.